**אלדו סימוס פאריזוט** (בפורטוגזית: Aldo Simões Parisot‏ 30 בספטמבר 1920 - 29 בדצמבר 2018)היה צ'לן ומורה לצ'לו אמריקאי יליד ברזיל, חבר בסגל המורים בבית הספר ג'וליארד ופרופסור למוזיקה בבית הספר למוזיקה של אוניברסיטת ייל.

ילדות, נעורים והכשרה מוזיקלית
-----------------------------

פאריזוט נולד בנאטאל, ברזיל והחל ללמוד נגינה בצ'לו בגיל שבע, אצל סבו החורג, טומאזו באביני. מבאביני למד את חשיבות הנגינה ללא מתח מיותר, הדרכה שהניחה, כך הוא סבור, את היסודות לשאר הקריירה שלו.בגיל 12 הופיע לראשונה כצ'לן ובהמשך היה לצ'לן ראשי של תזמורת ריו דה ז'ניירו. בשנת 1946 החל פאריזוט ללמוד במלגה באוניברסיטת ייל, לאחר שתוכנית קודמת ללמוד במכון קרטיס למוזיקה בפילדלפיה, אצל עמנואל פוירמן, התבטלה עקב מותו של פויירמן.

קריירה כסולן
------------

בגיל 26, סמוך לראשית לימודיו בייל, הופיע פאריזוט לראשונה בארצות הברית עם התזמורת הסימפונית של בוסטון בטנגלווד. כעבור שנה יצא למסע ההופעות הראשון שלו באירופה. אחרי קבלת התואר מייל יצא למסע קונצרטים בארצות הברית, קנדה ודרום אמריקה..

לפי **מרגרט קמבל**, בספרה "גדולי הצ'לנים", פאריזוט היה סולן מבריק והצטיין גם בהרכבי מוזיקה קאמרית וכמורה, שביסס את רעיונותיו על נגינתו של עמנואל פויירמן. 

בשנות ה-50' של המאה ה-20 הופיע פאריזוט במספר רב של רסיטלים וכסולן בקונצ'רטי עם תזמורות. כן ניגן בתקופה זו בביצועי בכורה של יצירות מאת מלחינים כמו הייטור וילה לובוס, קאמארגו גוארניירי, קווינסי פורטר ועוד, נוסף ליצירות שנכתבו והוקדשו לו. פאריזו נודע במוזיקליות שלו, במזגו ובנגינתו הווירטואוזית כמו גם בכישורי ההוראה שלו. כן יצא לו שם של צ'לן, ששם לו למטרה להרחיב את רפרטואר הצ'לו. הקונצ'רטו השני לצ'לו ותזמורת של וילה לובוס נכתב למענו והוקדש לו והוא ניגן אותו בביצוע בכורה בהופעתו הראשונה עם הפילהרמונית של ניו יורק. במשך השנים הופיע פאריזו עם תזמורות מן החשובות בעולם, באמסטרדם, ברלין, שיקגו, לונדון, לוס אנג'לס, מינכן, פריז, פיטסבורג, ריו דה ז'ניירו ווורשה תחת שרביטיהם של מנצחים ידועי-שם עמו לאופולד סטוקובסקי, ג'ון ברבירולי, ליאונרד ברנשטיין, זובין מהטה, פייר מונטה, פול פאריי, ויקטור דה סאבאטה, וולפגנג זאוואליש, פאול הינדמית והייטור וילה לובוס. 

משנת 1956 עד 1996 החזיק פאריזוט באחד הצ'לי המשובחים ביותר בעולם: סטרדיוואריוס דה מונק.

הוראה
-----

הצ'לנים של ייל בקוריאה הדרומית, 2005
פאריזו עשה לו שם כמורה, שלימד במוסדות מוזיקליים שונים, ביניהם קונסרבטוריון פיבודי, ג'וליארד והקונסרבטוריון של ניו אינגלנד, נוסף למשרתו באוניברסיטת ייל, שבה הוא כיהן מאז 1958. התלמידים שהעמיד במשך השנים המשיכו לקריירות של אמני קונצרטים בולטים, מורים ונגנים בתזמורות סימפוניות מן המובילות בעולם. בין תלמידיו ענבל שגב, צ'לנית ישראלית-אמריקאית והצ'לן הישראלי שגיא הרטוב.

נוסף להדרכה פרטנית, פאריזוט גם ניצח על הרכב "צ'לני ייל" מאז 1983. הקבוצה הוציאה עם השנים מספר תקליטורים זוכי פרסים, שאחד מהם היה מועמד לגראמי.

נפטר ב-29 בדצמבר 2018.

פרסים ואותות הוקרה
------------------

פאריזוט קיבל במשך השנים מספר רב של פרסים ואותות הוקרה, ביניהם מדליות זהב ואזרחות כבוד מלבנון ומברזיל.

* תואר "אביר הצ'לו" על שם אווה יאנצר מאוניברסיטת אינדיאנה, 1980
* מדליית השלום של האו"ם, 1982
* פרס אמן/מורה מטעם האגודה האמריקאית של מורי הקשת, 1983
* תואר כבוד "סמואל סאנפורד" לפרופסור למוזיקה של אוניברסיטת ייל, 1994
* פרס המושל לאמנויות ממדינת קונטיקט, 1997
* דוקטורט של כבוד למוזיקה מאוניברסיטת שננדואה, 1999
* פרס הצטיינות מן הרויאל נורת'רן קולג' למוזיקה במנצ'סטר, אנגליה, 2001
* פרס גוסטב שטקל, 2002
* דוקטור לשם כבוד לאמנויות מטעם אוניברסיטת פן, פילדלפיה, 2002

קישורים חיצוניים
----------------

ויקישיתוף מדיה וקבצים בנושא **אלדו פאריזוט** בוויקישיתוף

* אלדו פאריזוט, באתר MusicBrainz (באנגלית)
* אלדו פאריזוט, באתר Discogs (באנגלית)

הערות שוליים
------------

1. ↑  "Sally Menke, Editor, Weds Aldo L. Parisot". New York Times. 1986-08-10. נבדק ב-2007-05-04.
2. 1 2  Sánchez-Penzo, José. "The Way Famous String Instruments Went". אורכב מ-המקור ב-2012-03-28. נבדק ב-2007-04-23.
3. ↑  Janof, Tim (2001-05-04). "Conversation with Aldo Parisot". Internet Cello Society. נבדק ב-2007-04-27.
4. ↑  "Aldo Parisot". Texas Christian University. אורכב מ-המקור ב-2007-02-19. נבדק ב-2007-04-27.
5. ↑  "Yale School of Music: Strings Department Description". אורכב מ-המקור ב-2010-11-15. נבדק ב-2007-04-23. A short version of Parisot's printed bio, where most biographical 
information was obtained.
6. ↑  Campbell, Margaret (2004). *The Great Cellists*. London: Robson Books. pp. 222–223. ISBN 1-86105-654-0.
7. ↑  "Artists: Aldo Parisot". Naxos Records. נבדק ב-2007-04-27.
8. ↑  "The Yale Cellos". Texas Christian University. אורכב מ-המקור ב-2007-02-19. נבדק ב-2007-04-27.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007336587405171
* BnF: cb13927530j (data)
* GND: 1193660033
* ICCU: MODV260886
* ISNI: 0000 0000 5026 6430
* LCCN: nr89009465
* MusicBrainz: 2f418b3a-39e3-4214-a32d-113704054c1f
* RERO: 02-A022730510
* SNAC: w6kw7f20
* VIAF: 198926
* WorldCat: lccn-nr89009465

 |